42. schôdza NR SR - 1. deň - B. popoludní pokračovanie 4
Dátum: 2014-11-09
Poslanec: Frešo, Pavol (SDKÚ – DS)
Druh vystúpenia: Vystúpenie v rozprave

242. Ďakujem veľmi pekne. Vážené dámy, vážení páni, vážený pán predseda, ja by som poprosil o také, krátku chvíľku strpenia, lebo mám tu ten materiál, to oficiálne vyjadrenie vašeho nominanta sociálnodemokratického v piešťanskej nemocnici, ktoré tak rýchlo prehrmelo predtým a vzbúrilo takú nevôľu. Ono, vážené kolegyne, vážení kolegovia, ono v sebe má okrem teda vecí, ktoré vás oprávnene pobúrili, a cením si teda pána Martvoňa, že išiel tým spôsobom, že sa prvý od toho dištancoval, aj toho dištancovania vášho klubu, ale má v sebe aj niektoré odborné argumenty, ktoré stoja naozaj aj v ďalšej diskusii za hlbšie rozobratie. Čiže ja by som to pustil a urobme si o tom nejaký názor. (Prerušenie vystúpenia predsedajúcim.) Paška, Pavol, predseda NR SR Pán poslanec, chcem vás požiadať, keďže viem, o čo ide, poznám pomerne vulgárny obsah tohto videa, ku ktorému sme zaujali veľmi jasný postoj, a odsúdili sme ho, ak by nemusel odznieť. Ale je to, samozrejme, na vás, aby ste ma náhodou neobvinili, že vám obmedzujem vaše právo. Ale sú tam výrazy, ktoré... Frešo, Pavol, poslanec NR SR Pán predseda, pán predseda, ja... (Prerušenie vystúpenia predsedajúcim.) Paška, Pavol, predseda NR SR Nech sa páči, pán poslanec. Ja som vám len doporučil. Frešo, Pavol, poslanec NR SR Pán predseda, pán predseda, ja vám na to, ja vám na to odpoviem, tu nejde len o tú vulgaritu, to si myslím, že si bude ešte dlho táto Národná rada pamätať vašich sociálnodemokratických nominantov, ale tu ide v prvej časti o pomerne odborné hodnotenie situácie. On sa vyjadruje ku kvalite cétečka, ktoré tam bolo – nepoučujte ma, jak to mám robiť – že akým spôsobom, ako to bolo a ako vlastne s tým ďalej hodlá naložiť. Takže keďže si myslím, že je to dôležité, tak by som si dovolil to pustiť. A keďže naozaj ja si pamätám aj také chvíle, kedy sa tu iné videá púšťali. Ja som to robil naposledy pred viacerými rokmi, kedy myslím, že pán vtedajší minister Jahnátek odporúčal nejaké čierne fondy pri zbrojárskych biznisoch, neviem, kto si to ešte pamätá, vtedy som tu púšťal zvuk, tak si dovolíme dať aj teraz to, aj s obrazom, nech máme všetci jasno, ako rozmýšľajú sociálnodemokratickí nominanti tejto vlády a samozrejme odvolávaného pána premiéra. (Videozáznam z vystúpenia rapera pod umeleckým menom Ego.) Ďakujem veľmi pekne. Poprosím technikov naspäť, nebudem to púšťať druhýkrát. Takže v odbornej časti tohoto príspevku sociálnodemokratického nominanta hovorí, že je tam v Piešťanoch skvelé cétečko, nedá sa porovnať s cétečkom z roku 2007. Toto je názor odborníka, ktorého nominuje SMER do pozície, aby rozhodoval o tomto tendri. Takže podľa takýchto kritérií. A ešte sú tam niektoré ďalšie vylepšenia, ktoré budú všeckým po vôli alebo niečo takéhoto, takže toto je zhruba názor odborníka, prečo vlastne bolo vybraté cétečko, ktoré má v sebe miliónový vývar. Počuli ste to, nedá sa porovnať, sú tam ďalšie vylepšenia, ktoré vyhovujú všetkým. A proste v Piešťanoch je už to cétečko, hovorí to odborník. Takže pán poslanec Lipšic, pán poslanec Blaha, možnože treba prehodnotiť, odborník vraví, že cétečko tam je. Ja som tiež do tej nemocnice volal, vy ste tam viacerí boli, nevideli ste ho, ale, pozor, odborník hovorí, že už tam je a nedá sa porovnať v žiadnom prípade. To je vlastne v kocke ukázané, že na základe akých kritérií sa rozhoduje v prípade takýchto tendrov, ako rozhodujú vlastne odborní nominanti, odborní nominanti strany SMER a samozrejme odvolávaného premiéra Fica. Ja som očakával, že tu bude prítomný pán minister zdravotníctva, aby nám teda rozobral teda tento odborný výklad zo strany ich nominanta a vysvetlil, ako to teda popravde je. Lebo zatiaľ je to skutočne tak, ako sa bavíme uplynulých 25 hodín, to znamená, je platná zmluva s miliónovým vý-va-rom, s miliónovým vývarom, ktorý nevieme my, komu ide do vrecka, lebo je tam firma, ktorá je schránková v daňovom raji, ťažko dohľadateľná, so slovenskými konateľmi a slovenskými spriaznenými osobami. Inými slovami, je tam schovaný nejaký slovenský, pravdepodobne, "investor", ktorého sme ani za 25 hodín nevypátrali. Ak existuje nejaký pádny... (Hluk v sále. Vystupujúci sa na chvíľu odmlčal.) Však veď ja počkám, dajte pekný kvietok. Ak existuje nejaký pádny dôvod pre odvolanie premiéra Fica, tak je to samozrejme úroveň jeho odborných nominantov, ktorých nominuje do jednotlivých funkcií. Toto bol jeden z nich, mali možnosť ste si ho pozrieť. Samozrejme jeho názory, aké kritéria, ako sa posudzujú kritéria na fungovanie cétečka, ale aj celkový, by som povedal, spoločenský prínos a celkový spoločenský rozhľad a vôbec vyjadrovanie sa o svojich, ani neviem, o kom to je. To je prvé. To druhé, prečo si myslím, že je dôležité premiéra odvolať, je, že v tejto chvíli naozaj, za 25 hodín nedokázal pomenovať konečného prijímateľa toho milióna eur, ktorý bol vlastne vyžmýkaný z cétečka v Piešťanoch. Je neuveriteľne trápne tvrdiť, že keď je platná zmluva, ktorá zabezpečuje miliónový zisk, alebo miliónový, ak chcete, vývar, lebo to je ďaleko presnejšie, zodpovedá to mimochodom úrovni odborníkov, ktorých nominuje SMER do vážnych pozícií, aby o tom rozhodovali, keď je takýto miliónový vývar zazmluvnený, no tak premiér, respektíve jeho ďalší ľudia tvrdia, že sa vlastne nič nedeje, lebo že nešiel ešte ani cent. Inými slovami, popierajú v tejto chvíli platnosť zmlúv. A myslím si, že aj vôbec už len to, že sa tvária, že tá zmluva bude niekde možno zrušená, svedčí o tom, že ten, kto v tejto sále nevie, kto je konečným prijímateľom, je opozícia. Ale myslím si, že páni, ktorí tu mali sedieť za mnou, to znamená vláda, by mali pomenovať úplne jasne, s kým sa rozprávajú o tom možnom navrátení, respektíve zrušení samotného tendra. Považujem za veľmi pre demokraciu škodlivé, keď v prípade či Ivety Radičovej, alebo v prípade aj iných odvolávaní, ktoré tu boli v histórii Slovenska, tu vždy príslušný člen vlády sedel a trpezlivo argumentoval, niekto lepšie, niekto horšie, voči tým, ktorí ho odvolávajú. Pán premiér tu bol dnes niekoľko minút za tých 25 hodín a vždy zbabelo odišiel. Odišiel a potom nám cez tlačovú konferenciu odkazoval, ako o tom rozmýšľa, dokonca sa vyjadroval a snažil sa vlastne celú diskusiu zhodiť na tému niečo o alkohole. Kolegyne, kolegovia, chcem vás vyzvať a potom navrhnúť, nenaleťte premiérovi na takéto obyčajné, lacné triky. Sú to lacné fiškálske triky, kedy odvádzate pozornosť, krútite sa, keď viete, že vec je prehratá, lebo existuje platná zmluva s miliónovým vývarom, existuje odborné vyjadrenie jeho nominanta o kvalite cétečka v Piešťanoch, na základe ktorej sa rozhodoval, a existuje mnoho ďalších signálov, ktoré tu kolegovia 25 hodín trpezlivo popisovali, z ktorých je jasné, že nie neznámy investor kdesi v Belize, ale niekto hodne blízky Slovensku a možno niekto hodne blízky strane SMER stojí za celým týmto kšeftom. A to, prečo je taký urputný zápas, či zo strany premiéra alebo ďalších členov vlády a snaha vykrútiť sa z toho celého, tak ten dôvod nie sú len prichádzajúce komunálne voľby, ale ten dôvod je, že aj ľudia na ulici sa ich pýtajú, že prečo si musia, prečo si musia nosiť toaletný papier do nemocnice, prečo si musia viacerí nosiť príbor, pokiaľ chcú mať poriadny, prečo je tak v žalostnom stave zdravotníctvo, keď niekto si pchá len z jedného obchodu, len z jedného obchodu miliónový zisk alebo, ak chcete, miliónový vývar do vrecka. A kto to vlastne, ja som povedal, myslím, ráno vo faktickej poznámke, alebo včera večer vo faktickej poznámke, že pokiaľ by bol v skutočnosti premiér chlap, tak by jednoducho buchol do stola a s pomocou týchto svojich kolegov, ktorí tu sedeli, rozumej členov vlády, oznámil nám, že koho vidia za celým týmto obchodom. Zjednal by, skrátka, poriadok. Bohužiaľ, podobne, ako to bolo v prípade emisií, kedy sme o rovnakú vec žiadali celé roky, sme sa nedozvedeli, kto bol konečným prijímateľom vlastne všetkých tých peňazí, ktoré sa rozkradli, takisto v tejto chvíli sa premiér vykrúca, odvádza pozornosť všakovakými možnými lacnými fiškálskymi trikmi od toho jadra problému, na ktoré sa ho pýtajú ľudia, pýtajú sa aj nás a pýtajú sa, mimochodom, aj jeho poslankýň, poslancov. To znamená, že kto si tento vývar napchal do vrecka, ako si ho rozdelil. Je to úplne jasný a ukážkový prípad, ako sa nemá spravovať nielen zdravotníctvo, ale celá táto krajina. Myslím si, že každý jeden rozumie, o čo sa tu jedná. Myslím si, že treba poďakovať v tomto prípade aj tým pracovníčkam, pracovníkom, ktorí nás na to upozornili z nemocnice, ale aj poslankyniam, poslancom, ktorí vydržali naozaj tých 25 hodín neochvejne ísť po podstate veci, to znamená po odvolávaní premiéra aj za tento obrovský škandál, aj za to, že nie je schopný vlastne systémovo nič zmeniť, aj za to, že sa tvári, že vlastne nedá sa zistiť, kto je konečným prijímateľom týchto peňazí. Chcel by som poukázať ešte na jeden fakt, ktorý je jasne zdôraznený v dôvodovej správe. To znamená, že vyrátané percento, percento, koľko platíme keš za zdravotnú starostlivosť z celkovej hodnoty zo zdravotnej starostlivosti. Ja tie percentá na základe OECD, to znamená, to je tá inštitúcia, ktorou sa tu vo svojom prejave... (Ruch v sále.) Miro, počkaj, až dohovorím. To je tá inštitúcia, ktorou sa vo svojom prejave, vo svojom prejave sa ňou oháňal pán premiér, to znamená, hovoril, ako vysoko hodnotí Slovensko. Tak z ich dát sme si dovolili čerpať, že koľko platíme v pomere napríklad k USA alebo Francúzsku. To znamená, Francúzi z celkovej hodnoty zdravotnej starostlivosti platia 8 % v keši, Američania 12 % v keši a víťazom celej tejto súťaže sú Slováci, ktorí platia 24 % v keši. Ja to zopakujem, aby bolo jasné, aký následok majú takéto piešťanské a iné cétečká, trojnásobne predražené. Tie majú za následok, že 8 % platia v keši Francúzi, 12 % platia v keši Američania a 24 % platia v keši Slováci. To je vlastne mýtus o bezplatnom zdravotníctve. Každému je jasné, že keby premiér v skutočnosti nominoval skutočných odborníkov na miesta v týchto správnych radách, keby skutočne odborne zvládal zdravotníctvo, nie tak, že na jednom relatívne malom cétečku v okresnej nemocnici je milión eur vývar, tak samozrejme Slováci by nemuseli byť aj na základe údajov z OECD takí chudáci, akých z nich robí, to znamená, platiť dvojnásobok oproti tomu, čo platia Američania, a trojnásobok oproti tomu, čo platia Francúzi. Aj kvôli týmto dôvodom a celkovému nezvládnutiu situácie nielen v zdravotníctve, ale aj v manažovaní štátu, to sú všetky tie prípady, všetky tie kauzy, ktoré tu boli rozoberané posledných 25 hodín, samozrejme, že podporíme aj ako SDKÚ – DS návrh na odvolanie premiéra Fica, preto sme podpísali tento, toto podanie na vyslovenie nedôvery. Veľmi krátko by som sa ešte chcel vyjadriť teda k parlamentnej kultúre, ktorú sme nútení absolvovať práve kvôli tomu, že SMER tu má väčšinu, aj vlastne v predvečer Novembra sa vlastne pozerať na, ako 25 hodín v kuse musíme rokovať, dokonca bez toho, aby tu bol nejaký, nejaká hygienická prestávka. Aj tá prestávka, ktorú ste mali cez obed, bola vlastne prestávka de facto na poradenie sa poslaneckého klubu SMER-u. Vážené dámy, vážení páni, jediný dôvod, prečo rokujeme nepretržite a jediný dôvod, prečo aj schôdza o odvolávaní pána predsedu Pašku bude nasledovať hneď za touto schôdzou prakticky nepretržite ďalej, je obrovský strach, že ľudia mimo túto budovu, rozumej naši občania, si všimnú detailne, o čo sa jedná a začnú sa podrobne pýtať, či skutočne odborníci, ako bol tu predvedený nominant SMER-u a pána Fica v piešťanskej nemocnici so svojím slovníkom, musia riadiť tento štát. Začnú sa skutočne pýtať, či pri obyčajnom cétečku je nutné trojnásobné predraženie, či keď už to predraženie praskne, tak musí premiér sa vykrúcať do roztrhania tela a tváriť sa, že nedokáže zistiť, že kto je konečným prijímateľom, a na ďalšej strane celá vláda spolu s ním nám vysvetľovať, že takto je to vlastne celé v poriadku. Až keď všetko praskne, tak potom sa koná na poslednú chvíľu, aj to tak, že zo 100 ľudí 99 zaujíma, kto za to môže, nie koho formálne potrestáte, ale kto za to môže, kto podobný systém vytvoril. A vinník je jasný, vinník je ten, kto podobných nominantov dáva do týchto správnych rád alebo aj do ostatných orgánov. A vinník je jasný, je, samozrejme, ten, kto celú túto kauzu alebo celý tento prípad kryje. To znamená, premiér. Tým, že tu nie je, tým, že tu neodpovedá, tak si, samozrejme, berú z neho príklad aj jeho ministri. To, že tu je pán minister Borec, je síce šarmantné, ale tak už od toho menej by tu vlastne ani nemohlo byť, lebo by tu nebol, nebol nikto, nebol nikto. Áno, pri bufete máme ešte ďalšieho ministra. Ďakujem pekne za upozornenie. To je veľmi ponižujúce, pán minister, a neverím, neverím, že podľa vás je v poriadku, neverím, že podľa vás je poriadku, ak pri odvolávaní nie je premiér samotný. Lebo keby tu mohol, tak by mohol na mieste prikázať novopečenému ministrovi zdravotníctva, aby vysvetlil svoje vzťahy k tejto firme, ktorá dodala toto cétečko, a jasne označil, či pozná tých ľudí, ktorí túto firmu prevádzkujú, zastupujú alebo dokonca, či vie o tom, kto sú skutoční majitelia, prípadne by mohol vysvetliť celý mechanizmus, akým sa podobní sociálnodemokratickí odborníci, ako sme si teraz mali možnosť pozrieť, z Piešťan, ocitajú vo svojich funkciách. Aby proste popísal presne, čo sa vo vláde deje. Preto tu nie je premiér, lebo, lebo tieto otázky sú mu krajne nepríjemné. Je mu nepríjemné vysvetľovať, prečo takýchto nominantov dosádza, či mu to niekto káže, alebo mu to niekto proste nariaďuje, alebo proste je to niekomu dlžný, alebo prečo takéhoto nominanta vôbec niekam dáva. Tak isto mu je krajne nepríjemné vysvetľovať, že za 25 hodín, a už vôbec nie za minulý týždeň, nevie vypátrať, alebo nechce vypátrať, alebo nemôže vypátrať skutočného majiteľa toho milióna eur, ktorý je, aby som bol právne čistý, na základe zmluvy, na ceste ako vývar z tohto špinavého kšeftu. Ak môžem, dámy a páni, jedna vec bude fungovať na 100 percent. Prosím, dajme si na to pozor. Toto nie je nič osobné napriek tomu, že kolegyne alebo kolegovia zo SMER-u sa snažia za každú cenu z toho urobiť osobný príbeh. Samozrejme snažia sa byť osobní, samozrejme snažia sa byť útoční, lebo vedia, že nič z tohoto nedokážu ľuďom dôveryhodne vysvetliť. Vždy si, prosím, predstavme situáciu, že sa zdvihneme, pôjdeme na centrálny príjem na Kramáre, to je najbližšia veľká nemocnica, a začneme medzi ľuďmi vysvetľovať, že sme museli dať milión eur vývaru, museli ste dať milión eur vývaru do vrecka nejakým neznámym vlastníkom, o ktorých budú v tej budove zhruba tušiť, že kto by to mohol byť, a že kvôli tomu vlastne na Kramároch to alebo ono chýba a kvôli tomu musia ľudia celé hodiny čakať na chodbe, lebo na nich nevyšli peniaze. Takisto ste museli vysvetľovať, prečo naši ľudia platia dvojnásobok oproti Američanom, dokonca trojnásobok oproti Francúzom za starostlivosť. Je to niečo, čo je neskutočne, neskutočne zákerné voči našim ľuďom. Eugen Jurzyca mal pomerne taký možno menej razantný, ale zato veľmi dôležitý prejav podľa mňa, kde dokazoval, že sa to podpisuje priamo na zdravotnom stave našej populácie aj podľa OECD. To znamená, že naši ľudia inými slovami v 65-ke a v 70-ke sú omnoho chorejší ako ich vrstovníci z priemeru, respektíve z tých ostatných krajín OECD. To znamená, že to, že niekto surovo zarába aj na takýchto cétečkách miliónové vývary, to, že niekto surovo zarába aj na iných častiach zdravotníctva, platíme tým, že naši seniori sú jednoducho chorí, odchádzajú do dôchodku chorí. A to považujem za veľmi, veľmi, veľmi zvrátené. A bol by som šťastný, keby táto krajina mala premiéra, ktorý by sa viacej zaujímal o to, v akom zdravotnom stave sú jeho seniori, viacej zaujímal o to, ako vyzerajú naše nemocnice, ako sa dnes zaujíma o to, aby pochybných nominantov strkal s podobným slovníkom, ako ste mali možnosť vidieť, nielen do piešťanskej nemocnice, ale aj do iných nemocníc, a vôbec ešte staral sa aj o to, aby nekryl viacej neznáme schránkové firmy v daňových rajoch. Jednoducho, aby ich vyprášil zo zdravotníctva a jasne označil, akí ľudia na tom profitovali, aby sme si my všetci mohli ďalej dávať obrovský pozor, aby sa to druhýkrát nestalo. Myslím si, že keby kolegyne, kolegovia zo SMER-u skutočne rozhodovali podľa svojho srdca, tak už len na základe tých údajov OECD, už len na základe verbálneho prejavu ich nominanta v Piešťanoch musia zdvihnúť ruku za to, že premiér má toho evidentne dosť a treba ho nahradiť niekým, kto sa bude viacej starať o ľudí a menej starať o svojich kumpánov. Ďakujem veľmi pekne.